गिरफ़्तारी ने इमरान को अब तक का सबसे पॉपुलर लीडर बना दिया
Imran Khan Al Qadir Trust Scam - Follow Pakistan Violence Latest News, Updatees And Opinion On Dainik Bhaskar. पाकिस्तान में कितने ही सत्ता परिवर्तन हुए, लेकिन हर बार फ़ौज भारी ही पड़ी। यह पहला मौक़ा है जब देशभर की जनता आगे आ गई
पाकिस्तान में कितने ही सत्ता परिवर्तन हुए, लेकिन हर बार फ़ौज भारी ही पड़ी। यह पहला मौक़ा है जब देशभर की जनता आगे आ गई और उसके सामने सत्ता हथियाने में माहिर वहाँ की शक्तिशाली सेना बौनी पड़ गई है। सैनिकों के सामने लोग उँगली बता- बताकर उनके ख़िलाफ़ नारेबाज़ी कर रहे हैं। उन्हें वाहनों से उतार- उतार कर पीट रहे हैं। पत्थरबाज़ी कर रहे हैं।
पूर्व प्रधानमंत्री इमरान खान की गिरफ़्तारी फ़ौज और सत्ता को इतनी महँगी पड़ेगी, यह इन दोनों ने कभी सोचा भी नहीं होगा। न सेना ने, न सत्ता ने। हालात ये हैं कि पाकिस्तानी प्रधानमंत्री शाहबाज़ शरीफ़ का एक घर लोगों ने फूंक डाला है। देश के लगभग सभी शहरों में कर्फ़्यू लगा हुआ है या निषेधाज्ञा। कोई किसी की सुनने को तैयार नहीं है। ट्रेनें बंद हैं। आवाजाही प्रतिबंधित है। हवाई सेवा भी पूरी तरह ठप पड़ी है।
इस घटना ने इमरान खान को पाकिस्तान का अब तक का सबसे पॉपुलर लीडर घोषित कर दिया है। इतना पॉपुलर, कि कहा जा सकता है कि पाकिस्तान में आज चुनाव करवा लिए जाएँ तो अस्सी-नब्बे प्रतिशत सीटें उनकी ही पार्टी को मिलें!
दरअसल, इमरान ने सुनवाई के लिए कोर्ट जाते समय एक वीडियो बनाकर वायरल किया था। इस वीडियो में इमरान कह रहे हैं कि आज मैं सुनवाई के लिए जा रहा हूँ। हो सकता है कभी वापस न आ सकूँ। उन्होंने सेना के एक लेफ़्टिनेंट कर्नल का नाम लेकर कहा कि वह मेरी हत्या करना चाहता है। हो सकता है आज ही मुझे गिरफ्तार कर ले और मार भी डाले! इत्तफ़ाक़ से इमरान को गिरफ्तार करने वाली यूनिट का कमांडर भी यही लेफ़्टिनेंट कर्नल है।
इमरान की गिरफ़्तारी को सेना की साज़िश कहा जाए या सरकार का षड्यंत्र, लेकिन इतनी बड़ी घटना के वक्त न तो वहाँ के सेना प्रमुख देश में मौजूद हैं और न ही प्रधानमंत्री। निश्चित ही इसके पीछे कोई तो प्लानिंग होगी ही। बहरहाल, इमरान की गिरफ़्तारी करके सेना बुरी तरह फँस चुकी है, क्योंकि इस घटनाक्रम से इमरान की पॉपुलैरिटी तो बढ़ी ही है, पाकिस्तान की राजनीति में उनका क़द भी काफ़ी बढ़ गया है।
दूसरी तरफ़ यहाँ का आम आदमी मोहताज है। लोगों को गैस सिलेंडर तक नहीं मिल पा रहे हैं। रोटी के लाले हैं। महंगाई ने पहले से ही कमर तोड़ रखी है। पूरे देश में अराजकता फैली है। सेना के पास अब सब कुछ सहन करते हुए मार्शल लॉ लागू करने के अलावा कोई विकल्प नहीं बचा है। इसी की तैयारी भी की जा रही है, लेकिन कब तक?
अगर लोगों का उग्र आंदोलन इसी तरह जारी रहा तो सेना मार्शल लॉ को भी लम्बे समय तक लागू नहीं कर सकेगी। फिर दुनियाभर का राजनीतिक या रणनीतिक दबाव पाकिस्तान को मुख्यधारा में लौटने पर विवश कर देगा यानी चुनाव की राह पर लाएगा। ऐसे में इमरान की जीत के अलावा यहाँ कोई विकल्प शायद ही बचा है।